It-tiġdid tal-karti tal-identità mistenni li jibda fi żmien qasir wara li l-proġett għall-ħruġ ta’ ID cards ġodda jinsab fil-fażi finali u qed jigi ttestjat. Dan tħabbar mill-Ministru għall-Intern Emanuel Mallia fl-għeluq tad-dibattitu parlamentari dwar il-baġit għall-minsiteru tiegħu.  Huwa qal li l-kuntratt mal-kumpanija li mexxiet il-proġett kien iffirmat fl-2006 u suppost tlesta fl-2010.  Dan il-kuntratt issa wasal biex jiġi attwat bil-process tat-tiġdid tal-karti tal- identità mistenni jieħu bejn sena u sentejn. Huwa ħabbar li t-taqsima tal-priġunieri żgħażagħ fil-ħabs – il-YOURS – inħarġet mill-facilità ta’ Kordin wara 15-il sena u bdiet topera mill-Imtaħleb.  L-ewwel zewg priġunieri ħargu taħt is-sistema tal- parole f’Settembru li għadda wara li twaqqfu l-istrutturi necessarji. Il-Ministeru għall-Intern qed jadotta politika ta’ zero tolerance dwar l-abbuż mid-droga fil-ħabs ta’ Kordin. Beda jitwettaq proġramm ta’ integrazzjoni u riforma permezz ta’ edukazzjoni akbar lill-priġunieri. Il-Minsitru ħabbar li se jinxtara helicopter ieħor għall-Forzi Armati waqt li qed jiġi restawrat hangar tal-RAF għal dan il-għan. Membri tal-forzi armati din is-sena salvaw aktar minn 2,000 immigrant fuq il-baħar. Il-Kummissjoni tal-Films fasslet pjan biex tħajjar il-produzzjoni tal-films għaċ-ċinema u t-televiżjoni internazzjonali f’Malta. Huwa ħabbar ukoll li d-Dipartiment tal-protezzjoni ċivili se jinvesti f’ħames fire enginesġgodda fl-erba’ snin li ġejjin. Il-kelliem ewlieni tal-Oppozizzjoni għall-Intern Jason Azzopardi akkuża lill-Gvern li qed jilgħab mas-sigurtà tal-pajjiż għax “ix-xiri taċ-ċittadinanza” b’€650,000 jagħmilha possibbli li servizzi sigrieti barranin jiksbu passaport Malti għall-agenti tagħhom. L-Avukat Azzopardi qal li l-ex-Prim Ministru Lawrence Gonzi dejjem irrifjuta li jagħti passaport Malti lill-aġenti minn ċerti pajjizi – fosthom uħud mhux ’il bogħod minn Malta – wara li kien avviċinat minn diversi gvernijiet biex jagħmel dan. Huwa sostna li l-Gvern kien qed jilgħab ukoll mas-sigurtà għaliex l-Air Malta, id-Dwana u l-Avjazzjoni Ċivili ma kienux rappreżentati fil-kumitat dwar is-sigurta’ fl-avjazzjoni Huwa saħaq li inksiret il-liġi meta nħatru erba’ kurunelli fil-Forzi Armati.  Huwa akkuza lill-Minsitru li abbuża mill-poter fil-ħatra tagħhom għaliex il- clearance għall-applikazzjonijiet kellha tingħata mill-Brigadier tal-armata. Huwa zied igħid li kontra dak li kien isir taħt il-gvern preċedenti, is-servizz ta’ sigurtà Malti m’għamel l-ebda investigazzjoni mal-banek maltin dwar il-finanzi tal-applikanti .